יהודה משי זהב

יהודה משי זהב (19 ביולי 1959 – 29 ביוני 2022) היה איש ציבור חרדי ופעיל חברתי ישראלי, ממייסדי ארגון "אשת לפידות", יו"ר ארגון זק"א. היה חבר בוועדות לקידום ועידוד גיוס חרדים לצה"ל ושילובם בשוק העבודה.

תחקירים וכתבות שונות תיארו דפוס בו משי זהב תקף, הטריד מינית ואף אנס גברים, נשים, ילדים וילדות במשך עשרות שנים, וגם היה מעורב במעשי אלימות קשים ואף ניסיון לרצח לכאורה, ותלונות נגדו על אלימות מינית טויחו בשיטתיות על ידי משטרת ירושלים. באפריל 2021, כחודש לאחר הפרסום הראשון בנושא זה ניסה לשים קץ לחייו ואושפז במצב של תרדמת בבית חולים, עד שנפטר ביוני 2022.
ממוזער|250px|משי זהב בראיון ב"ערב חדש", 1995
משי זהב בפיגוע בקו 14א - ירושלים, 2003|שמאל|ממוזער|250px

ביוגרפיה
משי זהב נולד למנחם מנדל משי זהב, ולשרה זיסל, בתו של הרב יוסף שיינברגר, מזכיר העדה החרדית. אביו היה סופר ביידיש ובעברית, ומהדיר ספרות תורנית. הוא גדל בשכונת מאה שערים, דור 11 בירושלים. למד בתלמוד תורה "עץ חיים", ובישיבות "תפארת ישראל", "אהל יעקב" ו"תורה אור".

פעילות ציבורית בעדה החרדית
בצעירותו היה ממובילי פעולות המחאה של העדה החרדית נגד מדינת ישראל ומוסדותיה. עקב כך נעצר לדבריו על ידי המשטרה 34 פעמים, מתוכן 5 פעמים בשל עומדו בראש המחתרת החרדית קש"ת, שירדה לחייהם של ארכאולוגים ופתולוגים. בתקופה זו כונה משי זהב קמב"ץ (קצין מבצעים) העדה החרדית". כינויו ברשת הקשר המשטרתית היה "13 שחור". משי זהב היה עורך ביטאונה של העדה החרדית "העדה". עם אחיו צבי הוציא לאור שישה ספרים העוסקים במאבקי העדה החרדית בישראל, וספר אחד בעצמו.

זק"א
בכמה פעמים במהלך ראיונות שנתן בכלי תקשורת שונים טען משי זהב שהוא זה שהקים את ארגון זק"א. לדבריו, כשנודע לו בזמן אמת על התרחשות הפיגוע בקו 405, הוא חש למקום יחד עם בחורי ישיבה נוספים להגיש עזרה ראשונה לנפגעים, ובדרכו חזרה לביתו הגיע למסקנה כי אם בתפיסת האויב כולם שווים, כך גם מבחינתו, אך לא נמצא לכך כל תיעוד כי נוכח בזירה, התיעוד הראשון של משי זהב בזירת אסון הוא בפיגוע בקו 18 בתאריך 3 במרץ 1996.

במרץ 2012 התפרסם תחקיר בעיתון "מעריב", ובו הועלו חשדות כי מיליוני שקלים מכספי תרומות המיועדים לעמותת זק"א הגיעו לקופתה של חברה פרטית בעלת שם דומה. על פי החשד, תורמים התבקשו להעביר כספים לחשבון של חברה פרטית בשם "זק"א חסד של אמת – ארגון בינלאומי לאיתור חילוץ והצלה בע"מ". כאשר הכספים שנתרמים כביכול לעמותת זק"א זורמים למעשה לקופתה של חברה פרטית. לתורמים לא היה ידוע דבר על החברה הנושאת את השם הדומה, והקבלה על התרומה הייתה מטעם עמותת זק"א. מבדיקה שנערכה ברשם החברות הוברר כי בין בעלי המניות של החברה הפרטית נמצא גם משי-זהב, וכי אחיו הצעיר רמי מנהל את החברה.

בשנת 2011 עו"ד שמשון מרון, שנחשף לפרשה, הגיש תלונה למפלג הונאה במשטרה במחוז ירושלים וגם פנה לבית המשפט המחוזי בירושלים, שעקב אחרי הסדרי חובות קודמים של זק"א, בבקשה "למתן הוראות שעניינה חשיפת מעשי תרמית והטעיה שמבצעת החברה, תוך התרמה של סכומי כסף ניכרים מהציבור הרחב, במסווה של התרמה למטרות העמותה ותוך שימוש במסמכי העמותה שלא כדין, ומבלי שזו מעבירה את כספי ההתרמות לעמותה."

היחידה הארצית לחקירות הונאה פתחה בחקירה פלילית במסגרתה בוצעו האזנות סתר רבות למשי זהב, אך לבסוף החליטה פרקליטות מחוז ירושלים שלא להגיש כתב אישום בפרשה.
בתביעה כספית שניהל עוה"ד ורוה"ח שמשון מירון בשם ארגון זק"א כנגד החברה הפרטית שהתחזתה לארגון חייב בית המשפט את החברה הפרטית לשלם 800 אלף שקל לקופת הכינוס. (זק"א באותה עת הייתה בהליך פירוק זמני, ושמשון מירון שימש כנאמן בהסדר הנושים).

בשנת 2003 (תשס"ג) הדליק משי זהב משואה, כמנכ"ל ארגון זק"א, בטקס הדלקת המשואות בהר-הרצל, וספג על כך ביקורת מאנשי העדה החרדית. בפרט על שהכריז כמקובל בטקס זה "לתפארת מדינת ישראל", שחלק מבני משפחתו ראו זאת כבגידה והחרימו אותו.

המשך חייו
שלושה משבעת בניו התגייסו לצה"ל, שניים מהם לשירות קרבי, בגולני ובצנחנים. בימי מלחמת לבנון השנייה הקים את תנועת "ישראל ביחד" שהפעילה מתנדבים שסייעו לתושבים ביישובי הצפון. במהלך מבצע צוק איתן מתח ביקורת על ההנהגה החרדית שאינה משתתפת בהלוויות חיילי צה"ל ואינה מנחמת את המשפחות השכולות.

בשנת 2018 נבחר משי זהב על ידי העיתון היהודי "אלגעמיינער זשורנאל" לאחד ממאה האנשים המשפיעים לחיוב על העם היהודי. באותה שנה הקים עם כרמית נעימי ועוד את ארגון "אשת לפידות" שבו חברות נשים בתפוצות, ועוסק בסיוע קהילתי. הארגון מארגן קורסי החייאה לנשים, פועל למען שכנים במצוקה, ודואג גם לתמיכה בחיילים חרדים שאין להם אפשרות לשוב לביתם ועוד.משי זהב בטקס קבלת כומתת הצנחנים של בנו חייל צה"ל, 2017|שמאל|ממוזער|250pxמשי זהב היה חבר בוועדות לקידום גיוס חרדים לצה"ל והשתלבותם בהמשך בשוק העבודה. השתתף גם בוועדה הציבורית שהקים הרמטכ"ל אביב כוכבי בדצמבר 2019 לבדיקת היקף הזיוף בנתוני החרדים המתגייסים לצה"ל בשנים האחרונות.

תוך חודשים ספורים בשנת ה'תשפ"א נפטרו אחיו, ממחלה קשה, ואביו ואמו מווירוס הקורונה. לאחר פטירת אימו ביקר בחריפות את הנהגת הציבור החרדי על כשל התנהלותם בשמירת הנחיות הקורונה. היה נשוי לבת שבע, ואב לשבעה ילדים. התגורר בגבעת זאב שביהודה ושומרון.

חשדות לעבירות מין
ב-2021 פרסם עיתון "הארץ" עדויות שלפיהן משנות השמונים ואילך נהג לתקוף ולהטריד מינית ילדים, נערים, נערות ונשים. משי זהב הכחיש את הפרטים, אך עם זאת השעה עצמו מראשות זק"א וויתר על קבלת פרס ישראל. היחידה לחקירות הונאה בלהב 433 פתחה בחקירה בעניינו.

חוקרי היחידה הארצית לחקירות הונאה ידעו כבר בשנת 2013 על כ-20 נערים ונערות שיהודה משי זהב ניצל מינית, אבל לא הצליחו להביא איש מהם להעיד, ועקב כך לא פתחו בחקירה נגדו. באותה עת האזין צוות החקירה לטלפון של משי זהב במשך שבועיים, ובשיחות הוא נשמע מדבר עם קטינים רבים, וקובע להיפגש איתם לצורך קיום יחסי מין, אולם חברי צוות החקירה לא הצליחו לאתר את הקטינים וסגרו את תיק החקירה.

ב-22 באפריל 2021 בשעות הבוקר, טרם שידור תחקיר בעניינו באולפן "עובדה", ניסה משי זהב להתאבד בתלייה בביתו. התחקיר חשף עדויות חדשות נגדו. פעולות החייאה הצליחו להחזיר לו סימני חיים, אבל לא להשיב לו את הכרתו. הוא אושפז במצב קשה בבית החולים שערי צדק, הועבר לאחר חודש לבית חולים הרצוג כשהוא מורדם ומונשם, וכשנה לאחר מכן נפטר.

בשנת 2025 עלתה בכאן 11 סדרת הטלוויזיה התיעודית "משי זהב" בבימויו של יואב לשם, הסוקרת את עלייתו ונפילתו של משי זהב.

 פרסים והוקרה 
משי זהב משיא משואה בטקס הדלקת המשואות של יום העצמאות ה-55 של מדינת ישראל, 2003|שמאל|ממוזער|250px
 2001 – פרס משרד העבודה והרווחה.
 2001 – מתנדב מצטיין של האו"ם.
 2003 – אות הנשיא למתנדב.
 2003 – הדלקת משואה ביום העצמאות ה-55 של מדינת ישראל.
 2004 – פרס שר הבריאות.
 2010 – אות אזרח מקדם בטיחות בדרכים.
 2013 – אות ממשלת פיליפינים.
 2014 – איש המופת של הארגון הבינלאומי ליונס.
 2017 – קבלת אות פול האריס של הארגון הבינלאומי 'רוטרי'.
 2018 – מגן רוטרי לאתיקה מרוטרי בינלאומי.

במרץ 2021 נבחר משי זהב לחתן פרס ישראל על תרומה מיוחדת לחברה ולמדינה לשנת תשפ"א, אך ויתר על הפרס לנוכח פרסום החשדות לפלילים נגדו.

חיבוריו
משי זהב חיבר יחד עם אחיו צבי מספר חיבורים העוסקים באידאולוגיה של העדה החרדית:

 רצח רבי פנחס סגלוב - מערכות השבת קיץ תשט"ז, 1983
 מורד הר הבית יומן המערכה, תיאור המאורעות ופרשת חילול בית הקברות העתיק במורד הר הבית, ירושלים תשמ"ה

כמו כן, חיבר בעצמו את הספר "עלילות דם: פרשיות עלילות הדם שהעלילו על עם ישראל במשך הדורות שעברו ועד ימינו", ירושלים, תשמ"ד.

 ראו גם
 משי זהב (סדרת טלוויזיה)

קישורים חיצוניים








  בין השמשות | תוכנית ראיונות אישית בהגשת דב אלבוים - אורח, יהודה משי זהב, כאן 11, באתר יוטיוב

הערות שוליים

קטגוריה:חרדים ישראלים
קטגוריה:פעילים חברתיים ישראלים
קטגוריה:משיאי משואה ביום העצמאות: 2003
קטגוריה:פעילי ציבור חרדים ישראלים
קטגוריה:מאה שערים: אישים
קטגוריה:סנהדריה המורחבת: אישים
קטגוריה:גבעת זאב: אישים
קטגוריה:זוכי פרס ישראל שסירבו לקבלו
קטגוריה:יושבי ראש ונשיאי עמותות
קטגוריה:מתאבדים ישראלים: חשודים בפלילים
קטגוריה:ישראלים שנולדו ב-1959
קטגוריה:ישראלים שנפטרו ב-2022